‘Billik’ om op veilige plek stil te hou as polisie jou aftrekŉ Strafregkenner sê volgens die beskikbare inligtin (Foto: SAPD) g lyk dit nié of ŉ motoris wat tot by ŉ vulstasie gery het nadat die Tshwane-metropolisie haar beveel het om stil te hou, verkeerd opgetree het nie. Maroela Media het Vrydag berig oor die jong vrou wat glo in Lyttelton in Pretoria deur lede van die metropolisie beveel is om langs die pad stil hou. Dit was omstreeks 23:30 en die vrou was alleen in haar motor. Sy het – oënskynlik uit vrees – tot by ŉ vulstasie gery waar die metropolisie haar hardhandig behandel, haar hande vasgebind en eindelik in ŉ polisievoertuig geboender het. ŉ Video van die voorval is op sosiale media versprei en het groot kritiek ontlok. Dr. Llewelyn Curlewis, ŉ strafregkenner, het by navraag gesê dit lyk of die vrou wou seker maak sy hou op ŉ veilige plek stil. “Sy het dit moontlik ook in haar agterkop gehad dat daar geslote kringtelevisiekameras daar is [wat die gebeure kan opneem]. “Wat kommerwekkend is, is dat dit lyk of sy redelik hardhandig behandel is. ŉ Mens weet nie of sy wél regmatig in hegtenis geneem is en of sy haar dus teen arrestasie verset het nie,” het Curlewis gesê. “Ek dink nie enige hof gaan dink haar optrede, om tot by ŉ veilige plek te ry om byvoorbeeld ŉ kaping te probeer verhoed, was onredelik nie.” Argieffoto Curlewis meen die metropolisie moes eerder kalm aan die vrou verduidelik het hoekom sy in hegtenis geneem is. Dit lyk nie of dit die geval was nie. “Jy is veronderstel om gehoor te gee aan enige regmatige instruksie van die polisie, maar 23:00 in die nag sou jy dink hulle sal verstaan as jy vir hulle wys jy gaan op ŉ veilige plek stilhou,” het hy gesê. “Dit is duidelik in ŉ land soos Suid-Afrika is daar baie meer op die spel as iemand wat net te halsstarrig is om af te trek.” Curlewis sê hy vind dit ook moeilik om te verstaan hoekom soveel polisiebeamptes nodig was om die vrou in bedwang te bring. “Dit is ŉ baie moeilike situasie en elke voorval sal op sy eie meriete oorweeg moet word.” Hy het gesê die polisie se eie syfers oor die aantal siviele sake wat teen hom aanhangig gemaak en skadevergoedingseise wat die polisie weens onregmatige inhegtenisneming moes uitbetaal, versterk ook mense se agterdog oor die polisie. Sr.supt. Isaac Mahamba, woordvoerder van die Tshwane-metropolisie, het vroeër gesê die voorval word intern ondersoek.